b'\n_START_ARTICLE_\nDynaaminen paine\n_START_SECTION_\nFysikaalinen merkitys\n_START_PARAGRAPH_\nDynaaminen paine liittyy l\xc3\xa4heisesti hiukkasen liike-energiaan, sill\xc3\xa4 molemmat ovat suoraan suhteessa hiukkasen massaan ja nopeuden neli\xc3\xb6\xc3\xb6n. Dynaaminen paine on yksi Bernoullin lain termeist\xc3\xa4 ja Bernoullin laki on pohjimmiltaan liikkeess\xc3\xa4 olevan fluidin energian s\xc3\xa4ilymislaki._NEWLINE_Toinen merkitt\xc3\xa4v\xc3\xa4 aspekti on se, ett\xc3\xa4 nopeudella v liikkuvaan kappaleeseen kohdistuva aerodynaaminen kuormitus on suoraan verrannollinen ilman tiheyteen ja nopeuden v neli\xc3\xb6\xc3\xb6n eli se on siis suoraan verrannollinen dynaamiseen paineeseen._NEWLINE_Esimerkiksi ilmakeh\xc3\xa4ss\xc3\xa4 lent\xc3\xa4v\xc3\xa4\xc3\xa4n lentokoneeseen kohdistuvaa kuormitusta voidaan seurata tarkkailemalla dynaamista painetta ja erityisesti voidaan selvitt\xc3\xa4\xc3\xa4 milloin on sen maksimi. Aerodynaamisen kuorman maksimia nimitet\xc3\xa4\xc3\xa4n usein max Q:ksi (q on dynaamisen paineen tunnus englanniksi) ja se on kriittinen parametri esimerkiksi avaruusalusten laukaisussa.'